LV Eiropas Savienības Oficiālais Vēstnesis L 160/14

KOMISIJAS REGULA (ES) Nr. 579/2014

(2014. gada 28. maijs),

ar ko piešķir atkāpi no dažiem Eiropas Parlamenta un Padomes Regulas (EK) Nr. 852/2004 II pielikuma noteikumiem attiecībā uz šķidro tauku un eļļu pārvadāšanu pa jūru

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 852/2004 par pārtikas produktu higiēnu (1) un jo īpaši tās 13. panta 2. punktu,

tā kā:

(1) Regula (EK) Nr. 852/2004 paredz, ka pārtikas apritē iesaistītajiem uzņēmējiem pārtikas produktu pārvadāšanā jāievēro vispārīgās higiēnas prasības, kas izklāstītas minētās regulas II pielikuma IV nodaļā. Minētās nodaļas 4. punktā ir prasīts, lai nefasētus pārtikas produktus šķidrā, granulētā vai pulvera veidā pārvadātu tādās tvertnēs un/vai konteineros/cisternās, kas paredzētas pārtikas produktu pārvadāšanai. Tomēr šī prasība nav reālistiska un, to piemērojot pārtikai paredzētu vai pārtikā iespējami lietojamu šķidru eļļu un tauku pārvadāšanai jūras kuģos, pārtikas apritē iesaistītie uzņēmēji tiek pārmērīgi apgrūtināti. Turklāt trūkst pārtikas produktu pārvadāšanai paredzētu jūras kuģu, kas apkalpotu šādu eļļu un tauku tirdzniecības plūsmu.

(2) Ar Komisijas Direktīvu 96/3/EK (2), ievērojot dažus nosacījumus, kuri nodrošina sabiedrības veselības aizsardzību un attiecīgo pārtikas produktu nekaitīgumu un veselīgumu, nefasētas šķidrās eļļas un taukus pa jūru tiek atļauts transportēt tvertnēs, kas iepriekš izmantotas, transportējot direktīvas pielikuma sarakstā norādītās vielas.

(3) Ņemot vērā Pārtikas kodeksa komisijā notikušo diskusiju, kuras iznākumā tika pieņemti kritēriji, pēc kā jānosaka, kādas iepriekšējas kravas ir pieņemamas nefasētu pārtikas šķidro eļļu un tauku pārvadāšanā pa jūru (3), un ievērojot Komisijas lūgumu, Eiropas Pārtikas nekaitīguma iestāde (EFSA) novērtēja kritērijus, kas attiecināmi uz kravām, kuras būtu pieņemams pārvadāt pirms pārtikas taukiem un eļļām, un pieņēma zinātnisku atzinumu (4) par šādu uz pārtikas taukiem un eļļām attiecināmu kritēriju pārskatīšanu.

(4) Pēc Komisijas lūguma EFSA, ņemot vērā šos kritērijus, izvērtēja arī vielu sarakstu. Par vielu pieņemamības vērtēšanu attiecībā uz to, vai tās var būt pārtikas taukiem un eļļām iepriekšējas kravas, EFSA ir pieņēmusi vairākus zinātniskus atzinumus (5) (6) (7) (8).

(5) Savienības tiesību aktu skaidrības labad un arī tādēļ, lai ņemtu vērā no EFSA zinātniskajiem atzinumiem izrietošo, Direktīva 96/3/EK būtu jāatceļ un jāaizstāj ar šo regulu.

(6) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO REGULU.

1. pants

Atkāpe

Atkāpjoties no Regulas (EK) Nr. 852/2004 II pielikuma IV nodaļas 4. punkta, pārtikai paredzētas vai pārtikā iespējami lietojamas šķidras eļļas un taukus (“eļļas vai taukus”), ievērojot šīs regulas 2. un 3. pantā paredzētos nosacījumus, var transportēt jūras kuģos, kas nav paredzēti pārtikas produktu transportēšanai.

2. pants

Atkāpes nosacījumi

1. Pirms eļļām un taukiem tajā pašā aprīkojumā jūras kuģī vesta krava (turpmāk “iepriekšējā krava”) sastāv no šīs regulas pielikuma sarakstā norādītas vielas vai šādu vielu maisījuma.

2. Apstrādei paredzētas nefasētas šķidras eļļas vai taukus jūras kuģos pārvadāt tvertnēs, kas nav paredzētas tikai pārtikas pārvadāšanai, atļauts ar šādiem nosacījumiem:

a) attiecībā uz eļļām vai taukiem, ko pārvadā nerūsoša tērauda tvertnē vai tvertnē, kura izklāta ar epoksīdsveķiem vai to tehnisku ekvivalentu, iepriekšējā krava tieši pirms tam bijusi: i) pārtikas produkts vai ii) pielikumā sniegtajam pieņemamo iepriekšējo kravu sarakstam atbilstoša krava; vai

b) attiecībā uz eļļām vai taukiem, ko pārvadā tvertnē, kura nav no a) punktā minētā materiāla, trīs iepriekšējās šajā tvertnē pārvadātās kravas bijušas: i) pārtikas produkti vai ii) pielikumā sniegtajam pieņemamo iepriekšējo kravu sarakstam atbilstoša krava.

3. Tādas nefasētas šķidras eļļas vai taukus, kas nav paredzēti tālākai pārstrādei, jūras kuģos pārvadāt tvertnēs, kuras nav paredzētas tikai pārtikas pārvadāšanai, atļauts ar šādiem nosacījumiem:

a) tvertne ir: i) no nerūsējošā tērauda vai ii) izklāta ar epoksīdsveķiem vai to tehnisku ekvivalentu, un

b) trīs iepriekšējās tvertnē pārvadātās kravas ir bijušas pārtikas produkti.

3. pants

Lietvedība

1. Nefasētas eļļas un taukus tvertnēs pārvadājoša jūras kuģa kapteinis saglabā precīzus dokumentārus pierādījumus par attiecīgajās tvertnēs pārvadātajām trim iepriekšējām kravām un par to, cik iedarbīga bijusi šo kravu pārvadāšanas starplaikā veiktā tīrīšana.

2. Ja krava tikusi pārkrauta citā kuģī, papildus dokumentārajiem pierādījumiem, kas vajadzīgi saskaņā ar 1. punktu, kravas saņēmēja jūras kuģa kapteinis saglabā precīzus dokumentārus pierādījumus, ka nefasētās šķidrās eļļas un tauki iepriekšējā sūtījuma laikā ir pārvadāti atbilstoši 2. panta noteikumiem un ka tīrīšanas procesā, kurš starp šīm kravām veikts uz otra kuģa, ir sasniegts vēlamais rezultāts.

3. Attiecīgā jūras kuģa kapteinis kompetentajai iestādei pēc pieprasījuma sniedz 1. un 2. punktā paredzētos dokumentāros pierādījumus.

4. pants

Atcelšana

Direktīvu 96/3/EK atceļ.

5. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2014. gada 28. maijā Komisijas vārdā priekšsēdētājs José Manuel BARROSO

(1) OV L 139, 30.4.2004., 1. lpp.

(2) Komisijas 1996. gada 26. janvāra Direktīva 96/3/EK, ar ko piešķir atkāpi no konkrētiem nosacījumiem Padomes Direktīvā 93/43/EEK par pārtikas produktu higiēnu attiecībā uz nefasētu šķidro eļļu un tauku pārvadāšanu pa jūru (OV L 21, 27.1.1996., 42. lpp.).

(3) Joint FAO/WHO Food Standards Programme, Codex Alimentarius Commission, Thirty-fourth Session, International Conference Centre, Geneva, Switzerland, 4 to 9 July 2011, REP11/CAC, 45.–46. lpp.

(4) Scientific Opinion of the Panel on Contaminants in the Food Chain on a request from the European Commission on the review of the criteria for acceptable previous cargoes for edible fats and oils. EFSA Journal (2009) 1110, 1.–21. lpp.

(5) EFSA Panel on Contaminants in the Food Chain (CONTAM); Scientific Opinion on the evaluation of substances as acceptable previous cargoes for edible fats and oils. EFSA Journal, 2009; 7(11):1391.

(6) EFSA Panel on Contaminants in the Food Chain (CONTAM); Scientific Opinion on the evaluation of the substances currently on the list in the annex to Commission Directive 96/3/EC as acceptable previous cargoes for edible fats and oils, Part I of III. EFSA Journal, 2011; 9(12):2482.

(7) EFSA Panel on Contaminants in the Food Chain (CONTAM); Scientific Opinion on the evaluation of the substances currently on the list in the annex to Commission Directive 96/3/EC as acceptable previous cargoes for edible fats and oils, Part II of III. EFSA Journal, 2012; 10(5):2703.

(8) EFSA Panel on Contaminants in the Food Chain (CONTAM); Scientific Opinion on the evaluation of the substances currently on the list in the annex to Commission Directive 96/3/EC as acceptable previous cargoes for edible fats and oils, Part III of III. EFSA Journal, 2012; 10(12):2984.